b"\n_START_ARTICLE_\nIn Your Eyes (pesem, Kylie Minogue)\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbIn Your Eyes\xc2\xab\xc2\xa0je s strani glasbenih kritikov ob izidu prejela predvsem pozitivne ocene. Sal Cinquemani iz revije Slant je pesmi dodelil pozitivno oceno in zraven napisal:\xc2\xa0\xc2\xbbPesem 'In Your Eyes' je, podobno kot pesem 'Give It To Me', ku\xc5\xbena klubska uspe\xc5\xa1nica, ki se je hitro naleze\xc5\xa1.\xc2\xab\xc2\xa0Ian Wade s spletne strani Yahoo! Music je pesem primerjal z uspe\xc5\xa1nico Kylie Minogue,\xc2\xa0\xc2\xbbSpinning Around\xc2\xab. Napisal je:\xc2\xa0\xc2\xbbPesem 'In Your Eyes' kar stra\xc5\xa1ljivo spominja na uspe\xc5\xa1nico, s katero se je [Kylie Minogue] vrnila, 'Spinning Around'.\xc2\xab Tudi novinar spletne strani JoeUser.com je pesmi dodelil me\xc5\xa1ano oceno; zraven je napisal \xc5\xa1e:\xc2\xa0\xc2\xbbPesem 'In Your Eyes', ki sicer ne izstopa tako kot pesem 'Love At First Sight', je vseeno dober singl. Nekajkrat jo morate poslu\xc5\xa1ati, a po\xc4\x8dasi jo vzljubite.\xc2\xab\xc2\xa0Dodal je \xc5\xa1e:\xc2\xa0\xc2\xbbKylie Minogue se lahko med pesmijo 'In Your Eyes' osredoto\xc4\x8di le na enega posameznika.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbIn Your Eyes\xc2\xab\xc2\xa0so izdali 19. februarja 2002. Na za\xc4\x8detku so jo nameravali izdati \xc5\xbee januarja 2002, vendar so jo zaradi popularnosti pesmi\xc2\xa0\xc2\xbbCan't Get You Out of My Head\xc2\xab\xc2\xa0na radiu izdali nekoliko kasneje. Debitirala je na tretjem mestu britanske glasbene lestvice in tako postal njen sedemindvajseti singl, ki je na tej lestvici zasedel eno od prvih tridesetih mest. Pesem je na lestvici ostala \xc5\xa1e sedemnajst tednov, od tega prve tri med prvimi dvajsetimi pesmimi. V Veliki Britaniji je postala tudi radijska uspe\xc5\xa1nica; ob izidu je bila prvi teden najve\xc4\x8dkrat predvajana pesem na radiu. Zasedla je tudi sedmo mesto na lestvici klubskih uspe\xc5\xa1nic._NEWLINE_Singl je bil dokaj uspe\xc5\xa1en tudi drugod v Evropi, saj je zasedel eno od prvih petih mest na hrva\xc5\xa1ki, gruzijski, gr\xc5\xa1ki, poljski, mad\xc5\xbearski in slovenski glasbeni lestvici. Pesem\xc2\xa0\xc2\xbbIn Your Eyes\xc2\xab\xc2\xa0so izdali tudi v Kanadi (kjer je na lestvici zasedla enajsto mesto) in Mehiki, ne pa tudi v Zdru\xc5\xbeenih dr\xc5\xbeavah Amerike, kjer so izdali le njenega predhodnika, pesem\xc2\xa0\xc2\xbbCan't Get You Out of My Head\xc2\xab._NEWLINE_V Avstraliji so pesem\xc2\xa0\xc2\xbbIn Your Eyes\xc2\xab\xc2\xa0nameravali izdati 21. januarja 2001. Pesem je tamkaj samo na podlagi uspe\xc5\xa1ne predprodaje prejela zlato certifikacijo. Pesem je debitirala na prvem mestu avstralske glasbene lestvice in postala \xc4\x8detrti singl Kylie Minogue, ki je tamkaj zasedel vrh, od leta 2000. Na novozelandski glasbeni lestvici je pesem zasedla osemnajsto mesto in tamkaj ostala \xc5\xa1e osemnajst tednov.\n_START_SECTION_\nOzadje in zgodba\n_START_PARAGRAPH_\nVideospot za pesem\xc2\xa0\xc2\xbbIn Your Eyes\xc2\xab\xc2\xa0je re\xc5\xbeiral Dawn Shadforth. Vklju\xc4\x8duje Kylie Minogue v studiju, polnem neonskih lu\xc4\x8di. Razdeljen je na dva dela: v prvem Kylie Minogue s skupino spremljevalnih plesalcev ple\xc5\xa1e pred barvitim ozadjem, v drugem pa se preprosto vrti pred ble\xc5\xa1\xc4\x8de\xc4\x8dimi se lu\xc4\x8dmi v ozadju. Oba prizora se izmenjavata in na koncu hkrati zbledita._NEWLINE_Videospot je vklju\xc4\x8deval raz\xc5\xa1irjeno razli\xc4\x8dico futuristi\xc4\x8dne teme, ki so jo predstavili \xc5\xbee v videospotu za pesem\xc2\xa0\xc2\xbbCan't Get You Out of My Head\xc2\xab\xc2\xa0izdanem leto dni poprej. Kylie Minogue in njen kreativni vodja, William Baker, sta se pri\xc4\x8dela zanimata za uli\xc4\x8dno interpretacijo robotskih gibov, zato sta jih vklju\xc4\x8dila tudi v ta videospot. Tudi kostume so oblikovali v tem slogu; William Baker jih je opisal kot\xc2\xa0\xc2\xbbmoderno me\xc5\xa1anico navadnega kul uli\xc4\x8dnega dekleta in znanstveno-fantasti\xc4\x8dnega robota\xc2\xab.\n_START_SECTION_\nSprejem\n_START_PARAGRAPH_\nVideospot so ob komercialnem izidu singla izdali tudi na raznih glasbenih kanalih. Videospot je postal takoj\xc5\xa1nja uspe\xc5\xa1nica in se uvrstil na vrh MTV-jevega seznama britanskih uspe\xc5\xa1nic ter na MTV-jevo lestvico najuspe\xc5\xa1nej\xc5\xa1ih videospotov, kjer je zasedel \xc4\x8detrto mesto. Videospot so v Avstraliji leta 2002 izdali tudi na samostojnem DVD-ju, kasneje pa \xc5\xa1e decembra 2004 preko DVD-ja kompilacije Ultimate Kylie.\n_START_SECTION_\nOstale razli\xc4\x8dice\n_START_PARAGRAPH_\nItalijanska glasbena skupina Nossa Alma Canta je posnela svojo razli\xc4\x8dico pesmi z ve\xc4\x8d vpliva bossa nova glasbe in jo vklju\xc4\x8dila na svoj album I Was Made For Bossa (2008). Lastno razli\xc4\x8dico pesmi je posnela tudi hongkon\xc5\xa1ka pevka Chet Lam; slednja je postala popularnej\xc5\xa1a zaradi njenih izvedb v \xc5\xbeivo."